b"\n_START_ARTICLE_\nInge Lehmann\n_START_SECTION_\nPrimers anys\n_START_PARAGRAPH_\nInge Lehmann va n\xc3\xa9ixer i va cr\xc3\xa9ixer a \xc3\x98sterbro, un dels districtes de Copenhaguen. La fam\xc3\xadlia Lehmann tenia les seves arrels a Boh\xc3\xa8mia. A la branca danesa hi havia molts membres influents d'alt nivell incloent advocats, pol\xc3\xadtics i enginyers. L'avi patern de l'Inge Lehmann va presentar a la primera l\xc3\xadnia telegr\xc3\xa0fica danesa (inaugurada el 1854), i el seu besavi va ser governador del Banc Nacional. El pare de la seva mare, Hans Jakob T\xc3\xb8rsleff, pertanyia a una antiga fam\xc3\xadlia danesa que comptava amb un sacerdot a cada generaci\xc3\xb3. La inf\xc3\xa0ncia d'Inge va ser feli\xc3\xa7 en l'ambient tranquil de la d\xc3\xa8cada de 1890. El seu pare, Alfred Lehmann (1858-1921), va ser professor de psicologia a la Universitat de Copenhaguen, pioner en l'estudi de la psicologia experimental a Dinamarca._NEWLINE_A l'etapa escolar va rebre la seva educaci\xc3\xb3 en un institut pedag\xc3\xb2gic progressista, on nens i nenes estudiaven els mateixos temes, dirigit per Hanna Adler, una tia de Niels Bohr, i on aprengu\xc3\xa9 que nens i nenes podien ser tractats per igual per al treball i el joc. Segons Lehmann, el seu pare i Adler van ser les dues influ\xc3\xa8ncies m\xc3\xa9s significatives per al seu desenvolupament intel\xc2\xb7lectual. Despr\xc3\xa9s d'haver acabat l'escola, a la tardor de 1907, va ingressar a la Universitat de Copenhaguen per estudiar matem\xc3\xa0tiques; el 1910 va passar l'examen final, i a la tardor va ser admesa per a continuar els seus estudis durant un any al Newhan College de Cambridge. El 1911 va tornar de Cambridge amb la sensaci\xc3\xb3 d'esgotament per la feina i va decidir deixar de banda els estudis per un temps. Durant uns anys, treball\xc3\xa0 en una oficina d'assegurances, on va desenvolupar bones habilitats de c\xc3\xa0lcul; fins al 1918, quan va continuar els seus estudis a la Universitat de Copenhaguen. En nom\xc3\xa9s dos anys va completar el grau de Magisteri en ci\xc3\xa8ncies f\xc3\xadsiques i matem\xc3\xa0tiques.\n_START_SECTION_\nRecerca\n_START_PARAGRAPH_\nEl seu inter\xc3\xa8s en la sismologia s'inicia el 1925 quan va comen\xc3\xa7ar a treballar com a assistent del geod\xc3\xa8sic Niels Erik N\xc3\xb8rlund, qui li va assignar la tasca de posar en marxa observatoris sismol\xc3\xb2gics a Dinamarca i Groenl\xc3\xa0ndia. El 1928 va aprovar el seu examen de geod\xc3\xa8sia i va acceptar un lloc com a geodesista d'Estat i cap del departament de sismologia del recentment creat Real Institut Geod\xc3\xa8sic Danes, un c\xc3\xa0rrec que va mantenir durant 25 anys, fins a la seua jubilaci\xc3\xb3 el 1953._NEWLINE_El 1936 va publicar el document que va segellar el seu lloc a la hist\xc3\xb2ria de la geof\xc3\xadsica, el t\xc3\xadtol de document era simplement P'  (P-prima) i s'interpretava per primera vegada que les arribades de l'ona P, que inexplicablement apareixien a l'ombra de l'ona P del nucli de la Terra, com a reflexions  d'un nucli intern. Aix\xc3\xb2 posava de manifest una nova discontinu\xc3\xaftat s\xc3\xadsmica en l'estructura de la Terra, que es coneix com la discontinu\xc3\xaftat de Lehmann, separant el nucli extern del nucli intern. En els propers dos o tres anys aquesta mateixa interpretaci\xc3\xb3 va ser adoptada altres sism\xc3\xb2legs importatnts de l'\xc3\xa8poca, com ara Beno Gutenberg, Charles Richter i Harold Jeffreys. La Segona Guerra Mundial i l'ocupaci\xc3\xb3 de Dinamarca per l'ex\xc3\xa8rcit alemany van obstaculitzar el treball de Lehmann i els seus contactes internacionals de manera significativa durant els anys seg\xc3\xbcents._NEWLINE_En els \xc3\xbaltims anys fins a la seva jubilaci\xc3\xb3 el 1953, les relacions entre ella i altres membres de l'Institut geod\xc3\xa8sica es van anar deteriorant. Despr\xc3\xa9s de 1953, Inge Lehmann es va mudar als Estats Units i durant diversos anys va col\xc2\xb7laborar amb Maurice Ewing i Frank Press sobre les investigacions de l'escor\xc3\xa7a terrestre i el mantell superior. Durant aquest treball, es va descobrir una altra discontinu\xc3\xaftat s\xc3\xadsmica, que es troba a profunditats d'entre 190 i 250 km i que tamb\xc3\xa9 es coneix com a discontinu\xc3\xaftat de Lehmann en honor a la seua descobridora."